CELEX: E2010G0003
Language: mt
Date: 2010-07-01 00:00:00
Title: Deċiżjoni tal-Kumitat Permanenti tal-Istati tal-EFTA Nru 3/2010/SC tal- 1 ta’ Lulju 2010 dwar il-kondiviżjoni interna tal-kostijiet

10.3.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 63/26
            
         DEĊIŻJONI TAL-KUMITAT PERMANENTI TAL-ISTATI TAL-EFTA
   Nru 3/2010/SC
   tal-1 ta’ Lulju 2010
   dwar il-kondiviżjoni interna tal-kostijiet
   IL-KUMITAT PERMANENTI TAL-ISTATI TAL-EFTA,
   IDDEĊIEDA KIF ĠEJ:
   Artikolu 1
   Il-kontribuzzjonijiet tal-Islanda, il-Liechtenstein u n-Norveġja (minn hawn ’il quddiem l-Istati tal-EFTA) għall-Mekkaniżmu Finanzjarju taż-ŻEE għall-perjodu 2009-2014 iridu jinqasmu f’ħames partijiet annwali u ddeterminati skont l-Artikolu 2.
   Artikolu 2
   1.   Il-kontribuzzjonijiet tal-Istati tal-EFTA lill-Mekkaniżmu Finanzjarju taż-ŻEE għall-perjodu 2009-2014 huma bbażati fuq il-Prodott Domestiku Gross (PDG) tagħhom.
   2.   Għal kwalunkwe Stat tal-EFTA, il-kontribuzzjoni għal sena finanzjarja speċifika t għandha tkun ibbażata fuq id-dejta tal-PDG disponibbli għas-sena t-2 u tikkorrispondi għas-sehem tal-PDG (t-2) ta’ dak l-Istat fil-PDG (t-2) globali tal-Istati tal-EFTA.
   3.   Għall-Islanda, il-kontribuzzjoni għal kull waħda mill-ħames partijiet annwali ma tistax taqbeż l-ammont ta’ EUR 6,795 miljun.
   Jekk il-kontribuzzjoni tal-Islanda għal sena finanzjarja speċifika t, ikkalkulata fuq is-sehem tal-PDG (t-2) tal-Islanda fil-PDG (t-2) globali tal-Istati tal-EFTA, taqbeż l-ammont ta’ EUR 6,795 miljun, il-Liechtenstein u n-Norveġja jkunu obbligati jkopru is-somma eċċessiva skont il-proporzjon rispettiv tagħhom tal-PDG (t-2).
   4.   Id-dejta dwar il-PDG rispettiva li fuqha għandhom jiġu bbażati l-kontribuzzjonijiet għal sena speċifika t għandha tiġi ppreżentata annwalment minn kull Stat tal-EFTA sal-1 ta’ Marzu. Din għandha tirrigwarda s-sena t-2.
   5.   Il-kontribuzzjonijiet għandhom ikunu espressi f’euro.
   Artikolu 3
   L-adeżjoni ta’ Stat tal-EFTA għall-UE m’għandux ikollha impatt fuq l-obbligu li jikkontribwixxi għall-Mekkaniżmu Finanzjarju taż-ŻEE għall-perjodu 2009-2014 skont din id-Deċiżjoni.
   Artikolu 4
   Din id-Deċiżjoni għandha tapplika dakinhar li tidħol fis-seħħ jew fil-jum tal-applikazzjoni provviżorja tal-att legali li jistabbilixxi l-Mekkaniżmu Finanzjarju taż-ŻEE għall-perjodu 2009-2014.
   Artikolu 5
   Din id-Deċiżjoni għandha tkun ippubblikata fit-Taqsima taż-ŻEE, u fis-Suppliment taż-ŻEE, ta’ Il-Ġurnal Uffiċjali tal-Unjoni Ewropea.
   
      Magħmul fi Brussell, l-1 ta’ Lulju 2010.
      
         
            F’isem il-Kumitat Permanenti
         
         
            Il-President
         
         Stefán Haukur JÓHANNESSON
         
            Is-Segretarju Ġenerali
         
         Kåre BRYN
      
   
   
      ANNESS
      Il-Kumitat Permanenti jaqbel li, qabel jiġu ffinalizzati negozjati possibbli rigward kontribuzzjonijiet finanzjarji wara l-2014 biex jonqsu d-disparitajiet ekonomiċi u soċjali fiż-ŻEE, għandha ssir reviżjoni tal-mekkaniżmu dwar il-kondiviżjoni tal-kostijiet bil-għan ta' bidla minn PDG għal DNG bħala l-bażi tal-kalkolu.